Նշենք, որ Սահմանադրական փոփոխություններից առաջ այդ գործընթացի ընդդիմախոսները որպես առաջնային քննադատություն մատնանշում էին Սերժ Սարգսյանի իշխանության հավերժացման մտավախությունը։ Բայց ինչպես Սարգսյանը, այնպես էլ նրա կուսակիցները ամենայն վստահությամբ հակադարձում էին, որ նախագահը խորհրդարանական կառավարման համակարգում չի ստանձնելու ո՛չ վարչապետի և ո՛չ էլ ԱԺ նախագահի պաշտոնները։ Մասնավորապես՝ 2014 թ. ապրիլի 10-ին Սերժ Սարգսյանը ՀՀ Նախագահին առընթեր սահմանադրական բարեփոխումների մասնագիտական հանձնաժողովի անդամների հետ հանդիպման ժամանակ հայտարարել էր. «Եվ ձեր առաջ, քննարկումների փուլն սկսելուց առաջ, պաշտոնապես հայտարարում եմ, որ ես` Սերժ Սարգսյանս, այլևս երբեք չեմ առաջադրվելու Հայաստանի Հանրապետության Նախագահի պաշտոնի համար: Եթե վերջնական քննարկումների արդյունքում իմ ցանկությանը չհամապատասխանող ուղի ընտրվի, նկատի ունեմ պառլամենտական կառավարման մոդելը, ապա ես չեմ հավակնի նաև վարչապետի պաշտոնին»: